หลี่ เฉียง

**หลี่ เฉียง** (; เกิด 23 กรกฎาคม ค.ศ. 1959) เป็นนักการเมืองชาวจีนผู้ดำรงตำแหน่งนายกรัฐมนตรีคนที่ 8 และคนปัจจุบันของจีนตั้งแต่เดือนมีนาคม ค.ศ. 2023 เขาได้รับเลือกเป็นสมาชิกอันดับสองของคณะกรรมาธิการสามัญประจำกรมการเมืองพรรคคอมมิวนิสต์จีนในเดือนตุลาคม ค.ศ. 2022 ตั้งแต่ ค.ศ. 2017 ถึง 2022 หลี่ดำรงตำแหน่งเลขาธิการพรรคประจำเซี่ยงไฮ้ ซึ่งเขาได้ดำเนินนโยบายสนับสนุนธุรกิจและบริหารการรับมือกับการระบาดทั่วของโควิด-19

หลี่ถูกมองว่าเป็นส่วนหนึ่งของ "กองทัพจือเจียงใหม่" ฝ่ายการเมืองในพรรคของสี จิ้นผิง เลขาธิการใหญ่พรรคคอมมิวนิสต์จีนและผู้นำสูงสุดตั้งแต่ ค.ศ. 2012 ความสัมพันธ์ที่ใกล้ชิดนี้เริ่มต้นขึ้นในช่วงกลางทศวรรษ 2000 เมื่อทั้งสองคนดำรงตำแหน่งในพรรคที่มณฑลเจ้อเจียง หลี่โดยทั่วไปถูกนักวิเคราะห์มองว่าเป็นผู้สนับสนุนธุรกิจและได้แสดงจุดยืนสนับสนุนการปฏิรูปเศรษฐกิจ

## ชีวิตช่วงต้น
หลี่เกิดในเมืองรุ่ยอาน มณฑลเจ้อเจียง ในเดือนกรกฎาคม ค.ศ. 1959 ที่บ้านของตาของเขา บิดาของหลี่ หลี่ ซีจฺวี๋ () มาจากครอบครัวยากจนในหมู่บ้านตงอ้าว เมืองเฉ่าถุน และทำงานเป็นเสมียนและเจ้าหน้าที่ของรัฐเมื่อเขาโตขึ้น มารดาของเขา หร่วน ซิ่วเหลียน () มาจากตำบลหมายฺหวี่ () เมืองรุ่ยอาน และหาเลี้ยงชีพด้วยการขายหมูเมื่อเธอยังเด็ก ในวัยเยาว์ หลี่ได้รับการดูแลจากยายและญาติผู้ใหญ่คนอื่น ๆ เขาเรียนจบชั้นประถมและมัธยมศึกษาที่หมายฺหวี่ เขาเริ่มทำงานเป็นคนงานที่สถานีสูบน้ำชลประทานของหมายฺหวี่ในเดือนกรกฎาคม ค.ศ. 1976 เมื่ออายุ 17 ปี หลังเรียนจบมัธยมศึกษา โดยทำงานที่นั่นจนถึง ค.ศ. 1977 และทำงานที่โรงงานเครื่องมือที่สามของรุ่ยอานตั้งแต่ ค.ศ. 1977 ถึง 1978

หลี่ศึกษาด้านกลไกการเกษตรที่มหาวิทยาลัยเกษตรศาสตร์เจ้อเจียง วิทยาเขตหนิงปัว ตั้งแต่ ค.ศ. 1978 ถึง 1982 เขาศึกษาวิชาสังคมวิทยาทางไปรษณีย์ที่มหาวิทยาลัยสังคมวิทยาทางไปรษณีย์แห่งประเทศจีน (; เลิกกิจการไปแล้วใน ค.ศ. 2021) ในปักกิ่งตั้งแต่ ค.ศ. 1985 ถึง 1987.

หลี่เข้าศึกษาในมหาวิทยาลัยเจ้อเจียงสำหรับการศึกษาระดับบัณฑิตศึกษาภาคพิเศษสาขาวิศวกรรมการจัดการตั้งแต่ ค.ศ. 1995 ถึง 1997 และเข้าศึกษาที่โรงเรียนส่วนกลางพรรคสำหรับการศึกษาระดับบัณฑิตศึกษาภาคพิเศษสาขาเศรษฐศาสตร์โลกตั้งแต่ ค.ศ. 2001 ถึง 2004 เขาเข้าศึกษาที่มหาวิทยาลัยโพลีเทคนิคฮ่องกงตั้งแต่ ค.ศ. 2003 ถึง 2005 และได้รับปริญญาบริหารธุรกิจมหาบัณฑิตสำหรับผู้บริหาร (EMBA) ใน ค.ศ. 2005

## อาชีพช่วงต้น
หลี่เข้าร่วมพรรคคอมมิวนิสต์จีน (CCP) ในเดือนเมษายน ค.ศ. 1983 เขาทำงานเป็นเสมียนที่คณะกรรมาธิการคอมมิวนิสต์สันนิบาตเยาวชนคอมมิวนิสต์แห่งประเทศจีน (CYLC) ประจำอำเภอรุ่ยอานตั้งแต่ ค.ศ. 1982 ถึง 1983 และต่อมาเป็นเลขาธิการคณะกรรมาธิการตั้งแต่ ค.ศ. 1983 ถึง 1984 จากนั้นเขาก็ดำรงตำแหน่งอาวุโสขึ้นเรื่อย ๆ ในกรมกิจการพลเรือนประจำมณฑล เขาเริ่มต้นจากการเป็นรองหัวหน้ากองและต่อมาเป็นหัวหน้ากองบรรเทาทุกข์ชนบทของกรมกิจการพลเรือนประจำมณฑลเจ้อเจียงตั้งแต่ ค.ศ. 1984 ถึง 1991 จากนั้นเขาก็ดำรงตำแหน่งผู้อำนวยการกองบุคลากรของกรมกิจการพลเรือนตั้งแต่ ค.ศ. 1991 ถึง 1992 และสุดท้ายเป็นรองหัวหน้ากรมกิจการพลเรือนตั้งแต่ ค.ศ. 1992 ถึง 1996

ใน ค.ศ. 1996 เขากลายเป็นสมาชิกคณะกรรมาธิการสามัญพรรคประจำนครระดับจังหวัดจินหฺวาและเป็นเลขาธิการพรรคประจำนครระดับอำเภอหย่งคัง (ซึ่งเป็นส่วนหนึ่งของจินหฺวา) ใน ค.ศ. 1998 เขาได้รับแต่งตั้งเป็นรองผู้อำนวยการสำนักงานทั่วไปของรัฐบาลมณฑลเจ้อเจียงอีกครั้ง ใน ค.ศ. 2000 เขากลายเป็นผู้อำนวยการและเลขาธิการพรรคของสำนักบริหารอุตสาหกรรมและพาณิชยกรรมของรัฐบาลเจ้อเจียง

ใน ค.ศ. 2002 เขาได้รับแต่งตั้งเป็นเลขาธิการพรรคประจำนครระดับจังหวัดเวินโจว ตอนนั้นเขามีอายุเพียง 43 ปี และเป็นเลขาธิการพรรคเวินโจวที่อายุน้อยที่สุดในประวัติศาสตร์ ในระหว่างดำรงตำแหน่งที่เวินโจว เขาสนับสนุนการพัฒนาธุรกิจเอกชนในเมืองนี้ เขายังให้การสนับสนุนอุตสาหกรรมเบา โดยมีเป้าหมายที่จะสร้าง "เมืองอุตสาหกรรมเบาระดับนานาชาติ" ใน ค.ศ. 2004 หลี่ไดเป็นเลขาธิการคณะกรรมาธิการพรรคประจำมณฑลเจ้อเจียงและได้รับที่นั่งในคณะกรรมาธิการสามัญในปีถัดมา โดยทำงานภายใต้สี จิ้นผิง ซึ่งขณะนั้นเป็นเลขาธิการพรรคเจ้อเจียง รับผิดชอบด้านการบริหารและการประสานงาน ในช่วงเวลานี้ เขาสนิทสนมกับสี จนท้ายที่สุดก็ถูกมองว่าเป็นพันธมิตรใกล้ชิดของเขา  ในเดือนกุมภาพันธ์ ค.ศ. 2011 เขาได้เป็นเลขาธิการกิจการการเมืองและกฎหมายประจำมณฑลเจ้อเจียง และอีกหลายเดือนต่อมาก็ได้รับแต่งตั้งเป็นรองเลขาธิการพรรค

จากข้อมูลของ *[[กวางหมิงเดลี]]* ใน ค.ศ. 2015 ระหว่างที่ดำรงตำแหน่งในเจ้อเจียง หลี่กล่าวกับศาสตราจารย์คนหนึ่งที่มหาวิทยาลัยเจ้อเจียงว่ารัฐบาลท้องถิ่นของมณฑลต้องการ "คลังสมองอิสระอย่าง RAND Corporation" เพื่อประเมินผลการดำเนินงาน โดยกล่าวว่า "เป็นเรื่องยากมาก" ที่องค์การรัฐการและเจ้าหน้าที่จะสามารถวิเคราะห์และวิจารณ์ผู้บังคับบัญชาได้อย่างเป็นกลาง สิ่งนี้ทำให้ศาสตราจารย์คนดังกล่าวจัดตั้งคณะผู้เชี่ยวชาญนอกภาครัฐขึ้นใน ค.ศ. 2009 โดยมีหลี่เป็นผู้อำนวยการกิตติมศักดิ์

## ท้องถิ่น
### เจ้อเจียง (ค.ศ. 2012–2016)
หลังการประชุมสภาแห่งชาติพรรคคอมมิวนิสต์จีนครั้งที่ 18 เขากลายเป็นสมาชิกสำรองของคณะกรรมการกลางพรรคคอมมิวนิสต์จีน ในวันที่ 21 ธันวาคม ค.ศ. 2012 เขากลายเป็นผู้ว่าการเจ้อเจียงแทน โดยเข้ารับตำแหน่งต่อจากเซี่ย เป่าหลงที่ได้รับเลื่อนตำแหน่งเป็นเลขาธิการพรรคประจำมณฑล และเขาได้รับเลือกอย่างเป็นทางการให้เป็นผู้ว่าการโดยสภาประชาชนมณฑลเจ้อเจียงในวันที่ 30 มกราคม ค.ศ. 2013 ระหว่างดำรงตำแหน่งในเจ้อเจียง เขาขอให้กลุ่มผู้เชี่ยวชาญนอกภาครัฐเขียนรายงานเกี่ยวกับผลงานของเขาที่ "บอกความจริง" และต่อมาได้ไปเยี่ยมพวกเขาเพื่อรับฟังข้อเสนอแนะแบบตัวต่อตัว หลังเขารู้สึกว่ารายงานฉบับแรก ๆ นั้นยังไม่วิพากษ์วิจารณ์มากพอ หลี่ยังดำเนินปฏิรูปการตรวจสอบและระบบการอนุมัติทางปกครองในมณฑลเจ้อเจียงอีกด้วย

ใน ค.ศ. 2014 เมื่อเจ้อเจียงกำลังเตรียมจัดการประชุมอินเทอร์เน็ตนานาชาติ หลี่เสนอให้เมืองเจ้าภาพกลายเป็นเขตนำร่องสำหรับการยกเลิกการควบคุมอินเทอร์เน็ตที่เข้มงวดของจีนสำหรับบริษัทตะวันตก ซึ่งเป็นแนวคิดที่ไม่ได้รับการอนุมัติในท้ายที่สุดจากผู้นำส่วนกลาง เขายังริเริ่มโครงการสร้าง "เมืองลักษณะเฉพาะ" เมืองขนาดเล็กที่มุ่งเน้นธุรกิจประเภทเดียวที่มีสภาพแวดล้อมที่เอื้อต่อธุรกิจและสภาพแวดล้อมทางกายภาพที่ดี ตัวอย่างเช่น "เมืองแห่งความฝัน" สำหรับผู้ประกอบการด้านเทคโนโลยี และ "เมืองช็อกโกแลต" สำหรับผู้ผลิตช็อกโกแลต ซึ่งตั้งอยู่ในเจ้อเจียงทั้งคู่ โครงการนี้ได้รับการรับรองและเผยแพร่ไปยังส่วนอื่น ๆ ของจีนโดยสี  *[[ดิอีโคโนมิสต์]]* รายงานใน ค.ศ. 2023 ว่า "เมืองดังกล่าวจำนวนมากกลายเป็นแหล่งเก็งกำไรสำหรับผู้พัฒนาอสังหาริมทรัพย์ และประเภทของธุรกิจที่ควรจะส่งเสริมบางครั้งก็ไม่ประสบความสำเร็จ"

### เจียงซู (ค.ศ. 2016–2017)
วันที่ 30 มิถุนายน ค.ศ. 2016 หลี่ได้รับแต่งตั้งเป็นเลขาธิการพรรคประจำเจียงซู เขาพ้นจากตำแหน่งผู้ว่าการมณฑลเจ้อเจียงในวันที่ 4 กรกฎาคม ค.ศ. 2016 โดยมีเชอ จฺวิ้นเข้ามารับตำแหน่งแทน เขาดำรงตำแหน่งนี้เป็นเวลา 15 เดือน ทำให้เขากลายเป็นเลขาธิการพรรคเจียงซูที่ดำรงตำแหน่งสั้นที่สุดในประวัติศาสตร์ของสาธารณรัฐประชาชน ในเดือนแรกที่เข้ารับตำแหน่ง หลี่ลงพื้นที่สำรวจ 12 ครั้ง ครอบคลุมพื้นที่เจียงซูตอนเหนือ ตอนกลาง และตอนใต้ ระหว่างดำรงตำแหน่ง เขาจัดการประชุมกับนักธุรกิจ เช่น แจ็ก หม่าแห่งกลุ่มอาลีบาบา เพื่อส่งเสริมการลงทุน

### เซี่ยงไฮ้ (ค.ศ. 2017–2022)
วันที่ 29 ตุลาคม ค.ศ. 2017 ภายหลังการประชุมสภาพรรคครั้งที่ 19 หลี่ได้รับแต่งตั้งเป็นเลขาธิการพรรคประจำเซี่ยงไฮ้ ทำให้เขากลายเป็นเจ้าหน้าที่คนแรกที่ได้บริหารทั้งเจ้อเจียง เจียงซูและเซี่ยงไฮ้ เขายังได้รับแต่งตั้งเป็นสมาชิกกรมการเมืองพรรคคอมมิวนิสต์จีนในปีเดียวกันนั้นด้วย เขานับเป็นผู้ที่ "เป็นมิตรต่อธุรกิจ" โดยได้ดำเนินนโยบายส่งเสริมธุรกิจขณะอยู่ในเซี่ยงไฮ้ เช่น การเปิดตัวกระดานซื้อขายหลักทรัพย์ STAR Market ของตลาดหลักทรัพย์เซี่ยงไฮ้ เขายังดูแลการเพิ่มขึ้นของการลงทุนจากต่างประเทศในเมือง รวมถึงกีกาแฟ็กตอรีของบริษัทเทสลา เขายังได้ดำเนินนโยบายต่าง ๆ เช่น การลดเกณฑ์สำหรับผู้ย้ายถิ่นฐานภายในประเทศเพื่อขอใบอนุญาตมีถิ่นที่อยู่และการสร้างเมืองใหม่ห้าแห่งเพื่อลดปัญหาการขาดแคลนที่ดิน

ในช่วงต้น ค.ศ. 2022 เซี่ยงไฮ้มีการล็อกดาวน์จากโควิด-19 เป็นเวลาสองเดือน ซึ่งส่งผลกระทบอย่างมากต่อเศรษฐกิจ ทำให้หลี่ถูกตำหนิเรื่องการรับมือ แต่กระนั้น มีรายงานว่าเขาเปิดกว้างกับแนวคิดอยู่ร่วมกับโควิด-19 มากขึ้น ยังมีมุมมองว่าหลี่ถูกกดดันจากผู้นำส่วนกลางให้ดำเนินการล็อกดาวน์ และในตอนแรก หลี่ได้ปฏิบัติตามแนวทางของนักระบาดวิทยาชั้นนำในจีนอย่างเคร่งครัด รวมถึงจาง เหวินหง ซึ่งยึดมั่นใน 'กลยุทธ์ยืดหยุ่น' สำหรับมาตรการต่อต้านโควิด กล่าวกันว่าหลี่และจางมีความสัมพันธ์ส่วนตัวที่ดี เนื่องจากทั้งคู่มาจากรุ่ยอาน เมืองภายใต้เขตปกครองเวินโจว ตามรายงานของ *เดอะวอลล์สตรีทเจอร์นัล* หลี่เป็นหนึ่งในไม่กี่คนในคณะผู้นำระดับสูงที่ต้องการให้จีนนำเข้าวัคซีนอาร์เอ็นเอของตะวันตกเพื่อต่อต้านโควิด-19 และมีรายงานว่าเขาพยายามจัดการให้ไบออนเทคจัดหาวัคซีนในประเทศจีน

## นายกรัฐมนตรี

ภายหลังการประชุมเต็มคณะครั้งที่ 1 ของคณะกรรมการกลางพรรคคอมมิวนิสต์จีนชุดที่ 20 ซึ่งจัดขึ้นหลังวันปิดการประชุมสภาพรรคครั้งที่ 20 ในเดือนตุลาคม ค.ศ. 2022 หลี่ได้รับแต่งตั้งเป็นสมาชิกคณะกรรมาธิการสามัญประจำกรมการเมืองพรรคคอมมิวนิสต์จีนในฐานะสมาชิกอันดับสอง การแต่งตั้งนี้ทำให้เขากำลังอยู่ในเส้นทางที่จะเป็นนายกรัฐมนตรี ผู้สังเกตการณ์คาดการณ์ว่าการขาดประสบการณ์ในรัฐบาลกลางจะทำให้เขาต้องพึ่งพาการสนับสนุนจากสีอย่างมากในการบริหารคณะมนตรีรัฐกิจ วันที่ 28 ตุลาคม เฉิน จี๋หนิงรับช่วงต่อจากเขาในตำแหน่งเลขาธิการพรรคประจำเซี่ยงไฮ้ รอยเตอร์สรายงานในวันที่ 3 มีนาคม ค.ศ. 2023 โดยอ้างแหล่งข่าวว่า หลี่ผลักดันให้มีการผ่อนคลายกฎระเบียบโควิดเป็นศูนย์อย่างรวดเร็วในช่วงปลาย ค.ศ. 2022 โดยขัดขืนแรงกดดันจากสี ซึ่งต้องการชะลอการเปิดประเทศ นอกจากนี้ยังรายงานด้วยว่าหลี่เป็นหัวหน้าหน่วยงานเฉพาะกิจโควิดของพรรคคอมมิวนิสต์จีน และยังได้สนับสนุนให้รัฐบาลท้องถิ่นผ่อนคลายข้อจำกัดโควิกต่อไป

ในเดือนธันวาคม ค.ศ. 2022 หลี่เข้าร่วมพิธีเปิดการประชุมสภาแห่งชาติครั้งที่ 13 ของสหพันธ์อุตสาหกรรมและพาณิชยกรรมแห่งประเทศจีนและกล่าวสุนทรพจน์ "ในนามของคณะกรรมการกลางพรรคคอมมิวนิสต์และคณะมนตรีรัฐกิจ" เป็นการบอกใบ้ถึงบทบาทของเขาในคณะมนตรีรัฐกิจ หลี่เข้ารับตำแหน่งนายกรัฐมนตรีในวันที่ 11 มีนาคม ระหว่างการประชุมสภาประชาชนแห่งชาติชุดที่ 14 สมัยแรก โดยรับช่วงต่อจากหลี่ เค่อเฉียง เขาเป็นบุคคลแรกนับตั้งแต่โจว เอินไหลที่ขึ้นสู่ตำแหน่งนายกรัฐมนตรีโดยตรงจากรัฐบาลท้องถิ่นโดยไม่มีประสบการณ์การทำงานในรัฐบาลกลางมาก่อน โดยเฉพาะในตำแหน่งรองนายกรัฐมนตรี

### นโยบายภายในประเทศ
นับตั้งแต่ขึ้นเป็นนายกรัฐมนตรี หลี่ได้พยายามสร้างความเชื่อมั่นให้กับผู้ประกอบการภาคเอกชนและฟื้นฟูความเชื่อมั่นภายหลังความเสียหายที่เกิดจากมาตรการจำกัดการแพร่ระบาดของโควิดเป็นศูนย์ ซึ่งถูกยกเลิกในเดือนธันวาคม ค.ศ. 2022 รวมถึงการรณรงค์ด้านกฎระเบียบที่ดำเนินการโดยรัฐบาล มีรายงานว่าเขายังโน้มน้าวให้แจ็ก หม่า ผู้ก่อตั้งกลุ่มอาลีบาบา เดินทางกลับประเทศจีนหลังพำนักอยู่ต่างประเทศเป็นเวลาหนึ่งปี มีการจัดตั้งการประชุมศึกษาพิเศษของคณะมนตรีรัฐกิจขึ้นภายใต้การนำของหลี่ในเดือนมีนาคม ค.ศ. 2023 ซึ่งคล้ายกับการประชุมศึกษาร่วมกันของกรมการเมือง โดยเป็นผลมาจากการแก้ไขระเบียบการปฏิบัติงานของคณะมนตรีรัฐกิจ ระเบียบใหม่นี้ยังนำการประชุมงานของนายกรัฐมนตรีซึ่งถูกยกเลิกไปใน ค.ศ. 2003 กลับมาใช้อีกครั้ง และลดความถี่ของการประชุมฝ่ายบริหารคณะมนตรีรัฐกิจลง

วันที่ 27 มีนาคม ค.ศ. 2023 เขาเข้าร่วมการประชุมสภาการพัฒนาประเทศจีน โดยกล่าวว่าจีนจะ "ยึดมั่นในการเปิดประเทศอย่างไม่เปลี่ยนแปลง" เขายังพบปะกับผู้บริหารธุรกิจต่างชาติหลายราย รวมถึงทิม คุกจากแอปเปิลและเรย์ ดาลิโอจาก Bridgewater Associates ซึ่งเป็นการเดินทางมายังจีนครั้งแรกของพวกเขานับตั้งแต่สิ้นสุดนโยบายโควิดเป็นศูนย์ ในเดือนกรกฎาคม ค.ศ. 2023 จีนยุติความพยายามในการกำกับดูแลที่เข้มงวดมากขึ้นในภาคเทคโนโลยีและหลี่พบกับตัวแทนบริษัทเทคโนโลยีรายใหญ่เพื่อส่งสัญญาณ "ที่แข็งแกร่งที่สุด" ในการสนับสนุนอุตสาหกรรมนี้ หลังจากนั้น หน่วยงานรัฐบาลกลางและรัฐบาลท้องถิ่นจำนวนมากนำเสนอนโยบายสนับสนุนเศรษฐกิจแพลตฟอร์มที่ออกแบบมาเพื่อเพิ่มการเติบโตทางเศรษฐกิจและการสร้างงาน ระหว่างการประชุมคณะมนตรีรัฐกิจในเดือนสิงหาคม ค.ศ. 2023 หลี่เรียกร้องให้มีความพยายามมากขึ้นเพื่อให้บรรลุเป้าหมายการเติบโตประจำปีของจีน ในเดือนกันยายน ค.ศ. 2023 หลี่เยี่ยมชมบริษัทเทคโนโลยีหลายแห่งรวมถึง Beijing U-Precision Technology ซึ่งเขาเรียกร้องให้พึ่งพาตนเองทางเทคโนโลยี ในเดือนพฤศจิกายน ค.ศ. 2023 หลี่ได้รับการแต่งตั้งเป็นหัวหน้าคณะกรรมการการเงินส่วนกลาง หน่วยงานใหม่ของพรรคคอมมิวนิสต์จีนที่ดูแลภาคการเงิน ในเดือนมกราคม ค.ศ. 2024 หลี่เรียกร้องให้มีวิธีการ "ที่รุนแรง" เพื่อรักษาเสถียรภาพตลาดหุ้นจีนหลังตลาดประสบภาวะตกต่ำอย่างรุนแรง

เขาเดินทางเยือนมณฑลหูเป่ย์ในเดือนมกราคม ค.ศ. 2024 เพื่อเน้นย้ำถึงความเป็นอิสระทางเทคโนโลยี โดยเขาเยี่ยมชมบริษัท Yangtze Memory Technologies, มหาวิทยาลัยอู่ฮั่น, โครงการอนุรักษ์น้ำ, บริษัทเคมีภัณฑ์ที่มุ่งเน้นการพัฒนาสีเขียวในอี๋ชางและนิคมอุตสาหกรรมแบตเตอรี่ที่ก่อตั้งโดย Guangdong Brunp Recycling Technology บริษัทย่อยของ CATL ในเดือนเดียวกันนั้น เขายังเดินทางเยือนมณฑลฉ่านซี ที่ซึ่งเขาเดินทางไปที่ Shaanxi Fast Auto Drive Group, ESWIN Technology Group ผู้ผลิตเซมิคอนดักเตอร์ที่ใช้ในรถยนต์ และ Western Superconducting Technologies ผู้ผลิตแท่งโลหะผสมไนโอเบียม-ไทเทเนียมครบวงจร เขาเรียกร้องให้ผู้ผลิตเพิ่มการลงทุนในการวิจัยและพัฒนา ในเดือนมีนาคม ค.ศ. 2024 หลี่กล่าวสุนทรพจน์ในการประชุมสภาการพัฒนาประเทศจีน ซึ่งเขากล่าวชื่นชมเศรษฐกิจของจีนและให้คำมั่นว่าจะลดอุปสรรคสำหรับธุรกิจต่างชาติ  ในเดือนกรกฎาคม ค.ศ. 2024 ระหว่างการประชุมสัมมนาผู้บริหารรัฐวิสาหกิจ ผู้ประกอบการเอกชน และนักเศรษฐศาสตร์ เขากล่าวว่าเศรษฐกิจของจีน "ดำเนินอย่างมีเสถียรภาพ" พร้อมเรียกร้องให้มีการ "ตัดสินใจนโยบายทางวิทยาศาสตร์" ในเดือนสิงหาคม ค.ศ. 2024 ระหว่างการประชุมคณะมนตรีรัฐกิจ เขาเรียกร้องให้จีนนำนโยบายที่ "จับต้องได้ มีประสิทธิภาพและเข้าถึงได้ทั้งประชาชนและภาคธุรกิจ" มาใช้ ในเดือนธันวาคม ค.ศ. 2024 เขาเตือนรัฐบาลท้องถิ่นไม่ให้กำหนดเป้าหมายวิสาหกิจเอกชนด้วยค่าปรับที่ไม่เป็นธรรม ในเดือนเดียวกันนั้น เขาเดินทางเยือนหางโจว เช่าซิง และเจียซิงในมณฑลเจ้อเจียง ซึ่งเขาให้คำมั่นว่าจะ "ขยายการเข้าถึง" บริษัทที่ลงทุนจากต่างประเทศอย่างต่อเนื่อง

ในเดือนมกราคม ค.ศ. 2025 หลี่เดินทางเยือนมณฑลชานตง ซึ่งเขาเรียกร้องให้เจ้าหน้าที่ขยายโครงการแลกเปลี่ยนเพื่อกระตุ้นการบริโภค ขยายโครงสร้างพื้นฐานการชาร์จและการสลับแบตเตอรี่เนื่องจากจำนวนรถพลังงานไฟฟ้าใหม่ที่เพิ่มขึ้น และเร่งดำเนินการก่อสร้างโครงสร้างพื้นฐานและโครงการยกระดับคุณภาพชีวิต รวมถึงสถานที่จัดการแข่งขันกีฬาและเครือข่ายน้ำที่ทันสมัย ในเดือนกุมภาพันธ์ ค.ศ. 2025 เขาจัดการประชุมเต็มคณะของคณะมนตรีรัฐกิจ ซึ่งเขาเรียกร้องให้เจ้าหน้าที่ "เปลี่ยนแรงกดดันเป็นแรงจูงใจ" ในเดือนเดียวกันนั้น ระหว่างการประชุมคณะมนตรีรัฐกิจ หลี่กล่าวว่าจีนจะใช้นโยบายมุ่งเป้าเพื่อเพิ่มการบริโภคภายในประเทศ ต่อมาเขายังเยี่ยมชมศูนย์วิจัยของไชนาเทเลคอม, ไชนายูนิคอมและไชนาโมบิล ผู้ให้บริการโทรคมนาคมของรัฐสามรายของจีน โดยเรียกร้องให้พวกเขาส่งเสริมการสร้างนวัตกรรม ในเดือนมีนาคม ค.ศ. 2025 หลี่เดินทางเยือนฝูเจี้ยน ซึ่งเขาเรียกร้องให้วิสาหกิจการค้าต่างประเทศกระจายตลาด สร้างสรรค์ช่องทางการค้า เพิ่มความสามารถในการแข่งขันของผลิตภัณฑ์และเพิ่มบูรณาการการค้าภายในและการค้าต่างประเทศ ในเดือนเดียวกันนั้น เขากล่าวเปิดการประชุมสภาการพัฒนาเศรษฐกิจจีน ซึ่งเขากล่าวว่าจีนได้เตรียมพร้อมสำหรับ "เหตุการณ์ที่ไม่คาดฝัน" ในเดือนเมษายน ค.ศ. 2025 หลี่จัดการประชุมสัมมนาพร้อมด้วยนักเศรษฐศาสตร์และผู้ประกอบการ ซึ่งเขากล่าวว่าจีนควร "ตอบสนองต่อความไม่แน่นอนของสภาพแวดล้อมภายนอกด้วยนโยบายที่แข็งแกร่งและมีประสิทธิภาพ" ในเดือนเดียวกันนั้น เขาเรียกร้องให้มีการสนับสนุนการบริโภคภายในประเทศมากขึ้น

### การทูต

ในเดือนเมษายน ค.ศ. 2023 หลี่พบกับรัฐมนตรีต่างประเทศญี่ปุ่น โยชิมาสะ ฮายาชิ ในปักกิ่งเพื่อปรับปรุงความสัมพันธ์ ในเดือนพฤษภาคม หลี่พบกับนายกรัฐมนตรีรัสเซีย มีฮาอิล มีชุสติน โดยเขากล่าวถึง "ความเป็นหุ้นส่วนความร่วมมือทางยุทธศาสตร์ที่ครอบคลุมระหว่างจีนและรัสเซียในสมัยใหม่" พร้อมระบุว่าการค้าระหว่างจีนและรัสเซียเพิ่มขึ้นร้อยละ 40 ในช่วงปีที่ผ่านมา วันที่ 19 มิถุนายน ค.ศ. 2023 หลี่เริ่มต้นการเดินทางเยือนเยอรมนี ถือเป็นการเดินทางเยือนต่างประเทศครั้งแรกในฐานะนายกรัฐมนตรี โดยเขาพบกับประธานาธิบดีฟรังค์-วัลเทอร์ ชไตน์ไมเออร์, นายกรัฐมนตรีโอลัฟ ช็อลทซ์ ตลอดจนซีอีโอของบริษัทเยอรมันขนาดใหญ่ เช่น เมอร์เซเดส-เบนซ์, เอ็สอาเพ และซีเมนส์เอ็นเนอร์จี หลังจากสี่วันในเยอรมนี เขาก็เดินทางต่อไปยังฝรั่งเศสในวันที่ 21 มิถุนายน ซึ่งเขาได้พบกับประธานาธิบดีฝรั่งเศส แอมานุแอล มาครง, นายกรัฐมนตรีเอลีซาแบ็ต บอร์น รวมถึงประธานคณะมนตรียุโรป ชาร์ล มีแชล หลี่กล่าวสุนทรพจน์ในการประชุมประจำปีครั้งที่ 14 ของแชมป์ใหม่ของสภาเศรษฐกิจโลก (World Economic Forum's New Champions) ในเทียนจิน โดยเขากล่าวว่าเศรษฐกิจของจีนยังคงอยู่ในทิศทางที่ถูกต้องและวิพากษ์วิจารณ์ความพยายามในการ "ลดความเสี่ยง"

ระหว่างวันที่ 5 ถึง 8 กันยายน หลี่เดินทางเยือนจาการ์ตา ประเทศอินโดนีเซีย ซึ่งเขาพบกับผู้นำอาเซียนหลายคน นอกจากนี้หลี่ยังพบกับผู้นำคนอื่น ๆ เช่น นายกรัฐมนตรีออสเตรเลีย แอนโทนี แอลบานีส นายกรัฐมนตรีญี่ปุ่น ฟูมิโอะ คิชิดะ และประธานาธิบดีเกาหลีใต้ ยุน ซ็อก-ย็อล ระหว่างการประชุมสุดยอดต่าง ๆ เช่น การประชุมสุดยอดอาเซียนบวกสาม และการประชุมสุดยอดเอเชียตะวันออก หลี่ยังพบกับประธานาธิบดีอินโดนีเซีย โจโก วีโดโด โดยให้คำมั่นว่าจะมีการลงทุนใหม่จากจีนในอินโดนีเซียเป็นมูลค่า 21,700 ล้านดอลลาร์ ระหว่างวันที่ 9 ถึง 10 กันยายน หลี่เข้าร่วมการประชุมสุดยอดกลุ่ม 20 นิวเดลี โดยไปแทนประมุขแห่งรัฐ สี จิ้นผิง ซึ่งไม่ได้เข้าร่วม ที่นั่น เขาพบกับผู้นำต่าง ๆ เช่น นายกรัฐมนตรีอิตาลี จอร์จา เมโลนี ประธานคณะกรรมาธิการยุโรป อัวร์ซูลา ฟ็อน แดร์ ไลเอิน ประธานาธิบดีสหรัฐ โจ ไบเดิน และนายกรัฐมนตรีอังกฤษ ริชี ซูแน็ก

ในเดือนมกราคม ค.ศ. 2024 หลี่เดินทางเยือนสวิตเซอร์แลนด์และไอร์แลนด์และเข้าร่วมการประชุมประจำปีของสภาเศรษฐกิจโลกในดาโฟส ในเดือนเมษายน หลี่เชิญนายกรัฐมนตรีมาร์ก รึตเตอของเนเธอร์แลนด์และนายกรัฐมนตรีโอลัฟ ช็อลทซ์ของเยอรมนีมาเยือนจีน ในเดือนพฤษภาคม หลี่พบกับประธานาธิบดีวลาดิมีร์ ปูตินของรัสเซียในปักกิ่ง ระหว่างวันที่ 26 ถึง 27 พฤษภาคม หลี่เข้าร่วมการประชุมสุดยอดไตรภาคีจีน-ญี่ปุ่น-เกาหลีใต้ในโซล และพบกับประธานาธิบดียุน ซ็อก-ย็อลของเกาหลีใต้ และนายกรัฐมนตรีฟูมิโอะ คิชิดะของญี่ปุ่น

ในช่วงกลางเดือนมิถุนายน ค.ศ. 2024 หลี่เดินทางเยือนนิวซีแลนด์ โดยมีนายกรัฐมนตรีนิวซีแลนด์ คริสโตเฟอร์ ลักซัน และผู้สำเร็จราชการ ซินดี กีรอ ให้การต้อนรับเพื่อลงนามในความตกลงทางการค้าและการเปลี่ยนแปลงสภาพภูมิอากาศ จีนตกลงขยายการยกเว้นวีซ่าให้กับชาวนิวซีแลนด์ขณะที่นิวซีแลนด์ตกลงสนับสนุนการฝึกอบรมภาษาจีนและโครงการแลกเปลี่ยนทางวัฒนธรรมโดยสถาบันขงจื๊อในท้องถิ่น ในเดือนมีนาคม ค.ศ. 2025 เขาพบกับวุฒิสมาชิกสหรัฐ สตีฟ เดนส์ พันธมิตรใกล้ชิดของประธานาธิบดีดอนัลด์ ทรัมป์

## จุดยืนทางการเมือง

หลี่ถูกมองว่าเป็นผู้สนับสนุนธุรกิจและสนับสนุนการปฏิรูปเศรษฐกิจ โดยส่งเสริมการพัฒนาภาคเอกชนและภาคบริการ จากข้อมูลของ *ดิอีโคโนมิสต์* การลดการแทรกแซงของระบบรัฐการในตลาด เป็นหนึ่งในประเด็นโปรดของเขา ใน ค.ศ. 2003 ระหว่างดำรงตำแหน่งในเวินโจว เขาเคยกล่าวไว้ว่า "หากไม่มีเศรษฐกิจเอกชน การพัฒนาเมืองเวินโจวจะล่าช้าไปอย่างน้อยหนึ่งศตวรรษ" ใน ค.ศ. 2014 หลี่กล่าวว่า "ควรมีอาลีบาบาและแจ็ก หม่าเพิ่มขึ้น" หลี่กล่าวใน ค.ศ. 2015 ว่าการปฏิรูปเศรษฐกิจเป็นเรื่องของ "ความเป็นความตาย" และ "รัฐบาลไม่สามารถเป็นรัฐบาลที่ไร้ขีดจำกัดได้" เขายังกล่าวอีกว่า "ในการสร้างรัฐบาลที่จำกัดแต่มีประสิทธิภาพ คุณจำเป็นต้องถ่ายโอนอำนาจการบริหารจำนวนมากให้องค์การทางสังคม" จากข้อมูลของ *[[เดอะวอลล์สตรีทเจอร์นัล]]*, หลี่มีความสัมพันธ์ใกล้ชิดกับแจ็ก หม่า หนังสือพิมพ์ยังรายงานด้วยว่า หลี่แนะนำให้รัฐบาลผ่อนคลายมาตรการควบคุมธุรกิจและทำหน้าที่เป็นผู้ไกล่เกลี่ยระหว่างภาคธุรกิจและรัฐบาลในช่วงที่รัฐบาลปราบปรามธุรกิจเอกชน หลี่ยังให้การสนับสนุนนวัตกรรมที่เกี่ยวข้องกับเทคโนโลยีสารสนเทศและปัญญาประดิษฐ์ และได้เรียกร้องให้ให้ความสำคัญกับ "เศรษฐกิจที่แท้จริง" มากขึ้น

## ชีวิตส่วนตัว
ภริยาของหลี่ หลิน หวน เป็นข้ารัฐการบำนาญ ซึ่งเคยทำงานในสำนักการคมนาคมของรัฐบาลมณฑลเจ้อเจียง ทั้งคู่มีบุตรีหนึ่งคน (หลี่ อิง) ที่เคยศึกษาในประเทศออสเตรเลีย

เป็นเรื่องไม่ปกติในวงการเมืองระดับสูงของจีน ที่หลี่เน้นย้ำถึงอัตลักษณ์ท้องถิ่นของเขา โดยเฉพาะความผูกพันกับเวินโจว เขาจัดตั้งการประชุมชาวเวินโจวโลก (World Wenzhounese Conference) เพื่อส่งเสริมให้ชาวเวินโจวพลัดถิ่นทั่วโลกกลับมาลงทุนในเมือง และกล่าวในการประชุมใน ค.ศ. 2013 ว่า "ผมเกิดและเติบโตเป็นชาวเวินโจว" และ "จิตวิญญาณของชาวเวินโจวที่กล้าเป็นคนแรก และโดยเฉพาะความเป็นผู้ประกอบการที่แข็งแกร่งได้เป็นแรงบันดาลใจและหล่อเลี้ยงผมมาโดยตลอด"

ใน ค.ศ. 2024 หลี่ได้รับการเสนอชื่อให้เป็นหนึ่งใน 100 บุคคลผู้ทรงอิทธิพลที่สุดของปี 2024 โดยนิตยสาร *[[ไทม์]]*

## หมายเหตุ

## อ้างอิง

## แหล่งข้อมูลอื่น
*
*
*
* นายกรัฐมนตรีคนใหม่ หลี่ เฉียง เสริมความแข็งแกร่งให้กับฝ่ายเจ้อเจียงในพรรคคอมมิวนิสต์จีน, อินเทลลิเจนซ์ออนไลน์, 17 มีนาคม 2023 (ต้องลงทะเบียนฟรี)

หมวดหมู่:บุคคลที่เกิดในปี พ.ศ. 2502
หมวดหมู่:บุคคลที่ยังมีชีวิตอยู่
หมวดหมู่:นักมาร์กซิสต์ชาวจีน
หมวดหมู่:นักชาตินิยมชาวจีน
หมวดหมู่:นักอเทวนิยมชาวจีน
หมวดหมู่:สมาชิกสำรองของคณะกรรมการกลางพรรคคอมมิวนิสต์จีน ชุดที่ 18
หมวดหมู่:นักการเมืองพรรคคอมมิวนิสต์จีนจากมณฑลเจ้อเจียง
หมวดหมู่:ผู้แทนการประชุมสภาแห่งชาติพรรคคอมมิวนิสต์จีนครั้งที่ 18
หมวดหมู่:ผู้แทนการประชุมสภาแห่งชาติพรรคคอมมิวนิสต์จีนครั้งที่ 19
หมวดหมู่:ผู้แทนการประชุมสภาแห่งชาติพรรคคอมมิวนิสต์จีนครั้งที่ 20
หมวดหมู่:ผู้แทนการประชุมสภาประชาชนแห่งชาติครั้งที่ 10
หมวดหมู่:ผู้แทนสภาประชาชนแห่งชาติ ชุดที่ 11
หมวดหมู่:ผู้แทนสภาประชาชนแห่งชาติ ชุดที่ 12
หมวดหมู่:ผู้แทนสภาประชาชนแห่งชาติ ชุดที่ 13
หมวดหมู่:ผู้แทนสภาประชาชนแห่งชาติ ชุดที่ 14
หมวดหมู่:ผู้การมณฑลเจ้อเจียง
หมวดหมู่:สมาชิกคณะกรรมการกลางพรรคคอมมิวนิสต์จีน ชุดที่ 18
หมวดหมู่:สมาชิกกรมการเมืองพรรคคอมมิวนิสต์จีน ชุดที่ 19
หมวดหมู่:สมาชิกคณะกรรมาธิการสามัญประจำกรมการเมืองพรรคคอมมิวนิสต์จีน ชุดที่ 20
หมวดหมู่:บุคคลจากรุ่ยอาน
หมวดหมู่:นักการเมืองสาธารณรัฐประชาชนจีนจากมณฑลเจ้อเจียง
หมวดหมู่:นักการเมืองจากเวินโจว
หมวดหมู่:เลขาธิการคณะกรรมาธิการพรรคคอมมิวนิสต์เซี่ยงไฮ้
หมวดหมู่:นายกรัฐมนตรีสาธารณรัฐประชาชนจีน
หมวดหมู่:ศิษย์เก่ามหาวิทยาลัยโพลีเทคนิคฮ่องกง
หมวดหมู่:ศิษย์เก่ามหาวิทยาลัยเจ้อเจียง
หมวดหมู่:ศิษย์เก่าโรงเรียนส่วนกลางพรรคคอมมิวนิสต์จีน
หมวดหมู่:ศิษย์เก่ามหาวิทยาลัยเกษตรศาสตร์เจ้อเจียง

## อ้างอิง

หมวดหมู่:นายกรัฐมนตรีจีน